CELEX: 32018R0067
Language: bg
Date: 2017-10-03 00:00:00
Title: Делегиран регламент (ЕС) 2018/67 на Комисията от 3 октомври 2017 година за допълване на Регламент (ЕС) 2016/1011 на Европейския парламент и на Съвета с установяването на условия за оценка на въздействието от прекратяване на изготвянето или промяната на съществуващ референтен показател (Текст от значение за ЕИП. )

17.1.2018   
            
            
               BG
            
            
               Официален вестник на Европейския съюз
            
            
               L 12/14
            
         ДЕЛЕГИРАН РЕГЛАМЕНТ (ЕС) 2018/67 НА КОМИСИЯТА
   от 3 октомври 2017 година
   за допълване на Регламент (ЕС) 2016/1011 на Европейския парламент и на Съвета с установяването на условия за оценка на въздействието от прекратяване на изготвянето или промяната на съществуващ референтен показател
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 51, параграф 6 от него,
   като има предвид, че:
   
               (1)
            
            
               С цел да се осигури еднообразно прилагане на член 51, параграф 4 от Регламент (ЕС) 2016/1011 от страна на компетентните органи е уместно да се определят подробно условията, при които те могат да заключат, че прекратяване на изготвянето или промяната на съществуващ референтен показател биха могли да доведат до случай на непреодолима сила, до невъзможност за изпълнение или до друго нарушение на условията на финансов договор или финансов инструмент или на правилата на инвестиционен фонд, чиято стойност или резултати съответно се определят или измерват въз основа на този референтен показател.
            
         
               (2)
            
            
               Такъв е по-специално случаят на „непреодолима сила“ — понятие, което се тълкува по различен начин в отделните държави членки.
            
         
               (3)
            
            
               Съществената промяна в стойността на даден показател е основна причина за невъзможността за изпълнение или друго нарушение на условията на финансов договор или финансов инструмент или на правилата на инвестиционен фонд, чиято стойност или резултати съответно се определят или измерват въз основа на референтен показател. Такава съществена промяна в стойността може да бъде породена от внезапно прекъсване на динамичните редове на показателя или на различна степен на неговата променливост, които на свой ред могат да бъдат причинени от промени в методиката за изготвяне на референтния показател или от промени при входящите данни, на които се основава изчисляването му. Компетентните органи следва да преценяват потенциалното въздействие на тези промени за всеки отделен случай, тъй като мащабът на прекъсването или степента на промяна на променливостта на показателя зависят до голяма степен от естеството на този референтен показател, както и от свързаните с него финансови инструменти, финансови договори и инвестиционни фондове.
            
         
               (4)
            
            
               Промените във вида използвани входящи данни или в надеждността на източниците на данни могат да се отразят на годността на даден референтен показател да бъде използван за някои цели. Затова компетентните органи следва да преценят дали тези промени могат да доведат до случай на непреодолима сила или до невъзможност за изпълнение или друго нарушение на договорните условия.
            
         
               (5)
            
            
               Случаите на непреодолима сила, невъзможността за изпълнение или друго нарушение на договорните условия са по-малко вероятни при наличието на приемлив заместващ референтен показател или поне при процедура, посочена в съответните документи, за избор на такъв заместващ референтен показател.
            
         
               (6)
            
            
               Възможно е при показателите за много специфични пазари да се налага в значителна степен да се разчита на репутацията, преценката или експертния опит на техния доставчик. Затова компетентните органи следва да преценят дали при тези обстоятелства промяна на доставчика на даден показател може да доведе до случай на непреодолима сила или до невъзможност за изпълнение или друго нарушение на договорните условия,
            
         ПРИЕ НАСТОЯЩИЯ РЕГЛАМЕНТ:
   Член 1
   Условия за преценка
   1.   За целите на член 51, параграф 4 от Регламент (ЕС) 2016/1011 компетентният орган взима предвид следните условия, когато преценява дали прекратяването на изготвянето или промяната на референтен показател, който не отговаря на изискванията на посочения регламент, биха довели до случай на непреодолима сила, до невъзможност за изпълнение или до друго нарушение на условията на финансов договор или финансов инструмент или на правилата на инвестиционен фонд, чиято стойност или резултати съответно се определят или измерват въз основа на този референтен показател:
   
               а)
            
            
               промяната на референтния показател би изисквала съществена промяна в естеството на входящите данни, методиката за определяне на тези данни, самия процес на събиране на данните или други елементи, свързани с изготвянето на референтния показател, като в резултат на тази промяна стойността на референтния показател би се променила съществено;
            
         
               б)
            
            
               промяната на естеството на входящите данни или на методиката за определяне на тези данни с цел референтният показател да отговаря на изискванията на Регламент (ЕС) 2016/1011 би засегнала представителността на референтния показател за пазара или икономическата действителност, които той измерва, и в крайна сметка би довела до промяна на естеството на този референтен показател;
            
         
               в)
            
            
               не съществува заместващ референтен показател за референтния показател, който не отговаря на изискванията на Регламент (ЕС) 2016/1011, който заместващ референтен показател:
               
                           i)
                        
                        
                           да отговаря на изискванията на Регламент (ЕС) 2016/1011;
                        
                     
                           ii)
                        
                        
                           да измерва един и същ пазар или икономическа действителност;
                        
                     
                           iii)
                        
                        
                           да е включен в публичния регистър по член 36 от Регламент (ЕС) 2016/1011 или да е изготвен от администратор, включен в този регистър;
                        
                     
         
               г)
            
            
               нито в съществуващите финансови договори, финансови инструменти и инвестиционни фондове, чиято стойност или резултати съответно се определят или измерват въз основа на референтния показател, нито в придружаващите ги документи се предвижда заместващ референтен показател, нито е предвиден начинът на определяне на такъв заместващ референтен показател или други подходящи извънредни мерки;
            
         
               д)
            
            
               прехвърлянето на референтния показател от един администратор на друг би променило съществено този показател.
            
         2.   Условията по параграф 1 се прилагат за всеки отделен случай.
   Член 2
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 3 октомври 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 171, 29.6.2016 г., стр. 1.